Nos Mathildis, comitissa Attrebatensis et Burgundiae palatina ac domina Salinensis, notum facimus universis quod, de summa trecentarum librarum parvorum turonensium annui et perpetui redditus, quae admortizatae omnino excellentissimus princeps et dominus noster dominus Philippus, Dei gratia Franciae et Navariae rex illustris, ac charissima filia nostra domina Johanna eadem gratia dictorum regnorum regina, nobis donatione inter vivos dederunt et concesserunt in perpetuum a nobis quibusvis piis locis et personis pro remedio animae nostrae erogandas super putem Salinensem et ejusdem putei fructus, proventus et exitus ad nos ratione dotalitii et ad dictam filiam nostram ratione dotis post obitum nostrum spectantes, taliter assignatae dedimus, donavimus, cessimus et concessimus penitus et in perpetuum in puram et perpetuam elemosinam pro remedio animae nostrae carissimi consortis nostri bonae memoriae domini Othonis comitis Burgundiae et praedecessorum nostrorum monasterio de Ougnans, Bisuntinae diocesis, cysterciensis ordinis, abbatissae et conventui ejusdem monasterii sex libras parvorum turonensium annui et perpetui redditus singulis annis in festo Sancti Michaelis eisdem vel eorum mandato in saunaria Salinensi super partem comitis Burgundiae a receptore dictae saunariae, qui pro tempore fuerit, in perpetuum percipiendas et habendas in pecunia legitime numerata, constituentes ex nunc obligatos efficaciter et expresse ipsi monasterio omnes et singulos receptores dictae saunariae, qui pro tempore fuerint, in perpetuum personali obligatione per ingressum officii receptae dictae saunariae ipsam saunariam fructus, proventus, et exitus ejusdem, ac promittentes bona fide et sub obligatione omnium et singulorum bonorum et haeredum nostrorum dictae sex libras dictae monetae eidem monasterio vel ipsius mandato solvere singulis annis termino praedicto, ac admortizatae garanthizare et deffendere semper contra omnes et ubique. Ita tamen quod volumus dictas sex libras in communem pittantiam conventus ipsius monasterii converti, nec non et ex singulis annis prima die lunae post octavam dicti festi quamdiu vitam in humanis duxerimus unam missam solemnem die Sancto Spiritu, et post nostrum decessum unum anniversarium pro nostro et quarum supra remedio animarum die obitus nostri solemniter celebrari. In cujus rei testimonium, praesentes litteras sigilli nostri munimine fecimus roborari. Datum et actum vicesima die mensis decembris anno Domini millesimo trecentesimo vicesimo.